ปล่อยคาราวานรถสินค้าเกษตรคุณภาพ "โครงการแบ่งปันน้ำใจ เกษตรไทยสู้ภัยโควิด-19" ครั้งที่ 1 ยามประเทศมีภัย เกษตรไทยพร้อมเป็นกองเสบียง
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานรับมอบและปล่อยคาราวานรถขนส่งสินค้าเกษตรคุณภาพและสินค้าอุปโภคบริโภค เพื่อส่งมอบให้กับบุคลากรทางการแพทย์ ผู้ปฏิบัติงานที่เกี่ยวข้อง และประชาชนผู้ประสบภัยจากโรคโควิด - 19 เพื่อเป็นขวัญและกำลังใจผ่านกระทรวงเกษตรและสหกรณ์ ส่งต่อไปยังบุคลากรทางการแพทย์ในโรงพยาบาล โรงพยาบาลสนามและเรือนจำรัฐมนตรีว่าการกระทรวงเกษตรและสหกรณ์ กล่าวว่า ขณะนี้มีผลผลิตสินค้าเกษตรในช่วงฤดูกาลนี้จำนวนมากและเนื่องจากการปิดพื้นที่ตลาด ผู้บริโภคมีการออกมาจับจ่ายน้อยลง ทำให้เกษตรกรได้รับความเดือดร้อน ไม่สามารถจำหน่ายสินค้าเกษตรได้ตามปกติ นอกจากนี้ สถานการณ์การระบาดของโรคโควิด – 19 ยังมีต่อเนื่อง ส่งผลให้บุคลากรทางการแพทย์ และผู้ปฏิบัติงานที่เกี่ยวข้อง ต้องสละเวลาในการดูแลประชาชนและทำงานหนักมากขึ้น รวมถึงประชาชนบางพื้นที่ได้รับความเดือดร้อน จึงให้กรมส่งเสริมการเกษตรจัด “โครงการแบ่งปันน้ำใจ เกษตรไทยสู้ภัยโควิด-19” ขึ้นสำหรับคาราวานรถขนส่งสินค้าเกษตรคุณภาพและสินค้าอุปโภคบริโภค ตาม “โครงการแบ่งปันน้ำใจ เกษตรไทยสู้ภัยโควิด-19” ครั้งที่ 1 ออกจากอาคารส่งเสริมการเกษตรเบญจสิริกิติ์ กรมส่งเสริมการเกษตร เขตจตุจักร กรุงเทพมหานคร เพื่อนำผลผลิตสินค้าเกษตรคุณภาพและสินค้าอุปโภคบริโภคที่ส่งมอบ ประกอบด้วย ข้าวสาร 13.3 ตัน ผัก 4.5 ตัน ผลไม้ 7.5 ตัน ไข่ไก่ 10,000 ฟอง สินค้าแปรรูปพร้อมทาน 2,500 ซอง และน้ำดื่ม 85,000 ขวด ไปสนับสนุนบุคลากรทางการแพทย์และเจ้าหน้าที่ทุกภาคส่วน ตลอดจนประชาชนที่ได้รับความเดือดร้อนจากภัย COVID – 19 ณ โรงพยาบาล โรงพยาบาลสนามและสนับสนุนเรือนจำ ในเขตกรุงเทพมหานครและปริมณฑล จำนวน 19 แห่ง ประกอบด้วย โรงพยาบาลผู้สูงอายุบางขุนเทียน โรงพยาบาลพระนั่งเกล้า โรงพยาบาลสนามบุศราคัม เมืองทองธานี โรงพยาบาลสนามที่โรงเรียนนนทบุรีวิทยาลัย โรงพยาบาลธรรมศาสตร์เฉลิมพระเกียรติ ศูนย์รังสิต โรงพยาบาลเวชการุณย์รัศมิ์ โรงพยาบาลราชพิพัฒน์ โรงพยาบาลพระมงกุฏเกล้า โรงพยาบาลภูมิพลอดุลยเดช กรมแพทย์ทหารอากาศ สถาบันบำราศนราดูร โรงพยาบาลราชวิถี สถาบันป้องกันควบคุมโรคเขตเมือง โรงพยาบาลสนาม สนามไทยญี่ปุ่น-ดินแดง โรงพยาบาลมงกุฎวัฒนะ โรงพยาบาลสนาม ปตอ.1 กองพันทหารปืนใหญ่ต่อสู้อากาศยาน เรือนจำกลางคลองเปรม เรือนจำพิเศษกรุงเทพมหานคร เรือนจำกลางพิเศษธนบุรี เรือนจำจังหวัดนนทบุรี และจุดตู้ปันสุข บริเวณด้านหน้ากรมส่งเสริมการเกษตร (ติดกับสถานีรถไฟฟ้า BTS สถานีมหาวิทยาลัยเกษตรศาสตร์)